اسماعیل جمیلی - نچون آذر به جان اولدون
سن آذربایجان سویله، نچون آذر به جان اولدون
اونوتدون اوز درین دردین، آلان اولدون
چتین گونلرده ایرانین بلاسیندا، یانان اولدون
وئریب ائولادینی، اوزون یالقیز قالان اولدون
یاشیل یوردوم باهار ایکن، نه دن سولدون خزان اولدون
گئچن یوز ایلده یوزلر یول دویوشدون، مین یارا گوردون
دایاندین، سینمادین، دوزدون، وفا ائتدین، جفا گوردون
کیمین چکدین بلاسین سن، همان یئردن بلا گوردون
سویولدون، پای بولوش اولدون، یاد اللرده تالان اولدون
سن آذربایجان سویله نچون آذر به جان اولدون
دویوشدون، دوشمنه غالیب گلیب مشروطه نی آلدین
قیز- اوغلان قهرمانلارلا، آدین دیلدن دیله سالدین
سونوندا یادلارا اویدون، الی بوش چاره سیز قالدین
بوتون ایرانه باش اولدون، اوزون باش سیز قالان اولدون
سن آذربایجان سویله نچون آذر به جان اولدون
ایگید ستار یوین، قبری، آیاق آلتیندا غوربت ده
آدی سردار ملی دور، ولی بوش سوزده صوحبت ده
وطن قوینوندا یاتسایدی، یاشاردی اوج غیرت ده
ایناندین فیتنه کار یادی، اوزون قبرین قازان اولدون
سن آذربایجان سویله نچون آذر به جان اولدون
ائدیبدیر پای بولوش اوزگه یه، پایین اولوبدور چول
مین ایللر شاه اولساندا، دیلین باغلی، اولوبسان قول
نه یین یوخدور دئیم یوخدور، قوی اولسون ائلرین یوخسول
دویوردون اوزگه لر قارنین، ائوین ده آجیاتان اولدون
سن آذربایجان سویله نچون آذر به جان اولدون
سن اوز فیکرینده اولسایدین، بوگون بو گونده اولمازدین
وفاسیز اوزگه یه خاطیر، اوزون مین درده سالمازدین
کویرین کندلری آباد، سن ویرانه قالمازدین
گلنده هر جاتیری، بیرینجی سن نیشان اولدون
سن آذربایجان سویله نچون آذر به جان اولدون
غازان خانلار سراییدین، قوجا شرقین چیراغیدین
نیظامیلر، فضولیلر، هونر علمین اوجاقییدین
تمدنله، ترقیله، بیرینجی سن ایاغییدین
یادا وئردین کهر آتین، اوزون آخسار چاپان اولدون
سن آذربایجان سویله نچون آذر به جان اولدون
گووه ن ائولادینا آنجاق، اوزون قیل دردینه چاره
کونول وئرمه شکردیللی، هر آن اویناشلی دیلداره
فیریلداقدیر دئیه هر نه، بوراخ گئتسین اوزو قاره
جانین قویدون سوزون اوسته، بویولدا ایمتحان اولدون
سن آذربایجان سویله نچون آذر به جان اولدون
پریشان سئوگیلی یوردوم، سنه قوربان غریب جانیم
توکنمز وارلیغیم سن سن، سنینله وار آدیم سانیم
اوزون چون بیر اوزون گوستر، دیریلسین شوهرتیم شانیم
گلیب دیر آزادلیغین عطری، او گون کی سن عیان اولدون
سن آذربایجان بیرده بو خئیر ایشده گومان اولدون
شاعر: اسماعیل جمیلی
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab